Document ID: 32011D0080

DEĊIŻJONI TAL-KUMMISSJONI
tal-4 ta' Frar 2011
li tawtorizza t-tqegħid fis-suq taż-żerriegħa ta' prodott tal-peptide tal-ħut (Sardinops sagax) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2011) 522)
(It-test bl-Ingliż biss huwa awtentiku)
(2011/80/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar ikel ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
Billi:
(1)
Fit-28 ta' April 2008 l-kumpanija Senmi Ekisu Co. Ltd. għamlet talba lill-awtoritajiet kompetenti tal-Finlandja biex tqiegħed prodott tal-peptide tal-ħut (Sardinops sagax) fis-suq bħala ingredjent ġdid tal-ikel.
(2)
Fit-12 ta' Jannar 2009 l-istituzzjoni kompetenti għall-evalwazzjoni tal-ikel tal-Finlandja ħarġet ir-rapport inizjali tagħha ta' evalwazzjoni. F'dak ir-rapport waslet għall-konklużjoni li l-prodott tal-peptide tal-ħut jista' jitqiegħed fis-suq.
(3)
Il-Kummissjoni għaddiet ir-rapport ta' valutazzjoni inizjali lill-Istati Membri kollha fl-10 ta' Marzu 2009.
(4)
Fi żmien il-perjodu ta' 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott skont din id-dispożizzjoni.
(5)
Għalhekk l-Awtorità Ewropea dwar is-Sigurtà Alimentari (l-EFSA) ġiet ikkonsultata fl-14 ta' Awwissu 2009.
(6)
Fid-9 ta' Lulju 2010, l-EFSA (Bord dwar Prodotti Djetetiċi, Nutriment u Allerġiji) fl-“Opinjoni xjentifika dwar is-sigurtà tal-‘Prodott tal-Peptide tas-Sardin’ bħala ingredjent ta' ikel ġdid” (2) waslet għall-konklużjoni li l-prodott tal-peptide tal-ħut kien bla periklu skont il-kundizzjonijiet proposti ta' użu u l-livelli proposti ta' konsum.
(7)
Fuq il-bażi tal-valutazzjoni xjentifika, ġie stabbilit li l-prodott tal-peptide tal-ħut huwa konformi mal-kriterji stipulati fl-Artikolu 3(1) tar-Regolament (KE) Nu 258/97.
(8)
Il-miżuri stipulati f'din id-Deċiżjoni huma konformi mal-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-prodott tal-peptide tal-ħut (Sardinops sagax) kif speċifikat fl-Anness I jista' jitqiegħed fis-suq tal-Unjoni bħala ingredjent alimentari ġdid għall-użi mniżżla fl-Anness II.
Artikolu 2
L-ispeċifikazzjoni tal-prodott tal-peptide tal-ħut (Sardinops sagax) awtorizzata b'din id-Deċiżjoni li trid tidher fuq it-tikketta tal-prodott għandha tkun “Peptides tal-ħut (Sardinops sagax)”.
Artikolu 3
Din id-Deċiżjoni hija indirizzata lil Senmi Ekisu Co., Ltd, Research & Development Department, 779-2 Noda, Hirano-Cho, Ohzu-City, Ehime 795-0021, il-Ġappun.
Magħmul fi Brussell, l-4 ta’ Frar 2011.

Labels: 17
0
3
6
18